Muutettu ehdotus Euroopan parlamentin ja neuvoston direktiivi jalankulkijoiden ja muiden loukkaantumiselle alttiiden tienkäyttäjien suojelusta törmäystilanteessa moottoriajoneuvon kanssa ja direktiivin 70/156/ETY muuttamisesta /* KOM/2003/0553 lopull. - COD 2003/0033 */





Muutettu ehdotus EUROOPAN PARLAMENTIN JA NEUVOSTON DIREKTIIVI jalankulkijoiden ja muiden loukkaantumiselle alttiiden tienkäyttäjien suojelusta törmäystilanteessa moottoriajoneuvon kanssa ja direktiivin 70/156/ETY muuttamisesta (komission esittämä) 2003/0033 (COD) Muutettu ehdotus EUROOPAN PARLAMENTIN JA NEUVOSTON DIREKTIIVI jalankulkijoiden ja muiden loukkaantumiselle alttiiden tienkäyttäjien suojelusta törmäystilanteessa moottoriajoneuvon kanssa ja direktiivin 70/156/ETY muuttamisesta (ETA:n kannalta merkityksellinen teksti) 1. Ehdotuksen tausta Komission ehdotuksen hyväksyminen: 19. helmikuuta 2003 Ehdotus neuvostolle ja Euroopan parlamentille - KOM(2003) 67-C5-0054/2003-2003/0033(COD) - perustamissopimuksen 95 artiklan mukaisesti: 20. helmikuuta 2003 Euroopan parlamentin lausunto - ensimmäinen käsittely: 3. heinäkuuta 2003 Euroopan talous- ja sosiaalikomitean lausunto: 16. heinäkuuta 2003 Euroopan parlamentti hyväksyi 30. kesäkuuta - 3. heinäkuuta 2003 pitämässään istunnossa mietinnön, joka sisälsi 11 tarkistusta ensimmäisessä käsittelyssä. 2. Komission ehdotuksen tavoite Vuosittain yhteisössä kuolee jopa 8 000 ja loukkaantuu 300 000 jalankulkijaa ja pyöräilijää tieliikenneonnettomuuksissa. Liikenneonnettomuustilastot osoittavat, että merkittävä osa onnettomuuksista koskee jalankulkijoita ja pyöräilijöitä, jotka loukkaantuvat törmäyksessä liikkuvan ajoneuvon ja erityisesti henkilöauton etuosan kanssa. Komission ehdotuksen tavoitteena on lieventää jalankulkijoille aiheutuvien vammojen vakavuutta törmäystilanteessa moottoriajoneuvon kanssa. Ehdotuksen mukaisesti moottoriajoneuvojen on läpäistävä useita testejä. Vuonna 2005 alkavassa ensimmäisessä vaiheessa uusien ajoneuvotyyppien on täytettävä kahden testin vaatimukset, jotka koskevat suojaa pää- ja jalkavammoja vastaan. Vuonna 2010 alkavassa toisessa vaiheessa uusilta ajoneuvotyypeiltä edellytetään neljää Euroopan ajoneuvojen turvallisuuden parantamista käsittelevän komitean (EEVC) suosituksiin perustuvaa entistä tiukempaa testiä, joista kaksi koskee päävammoja ja kaksi jalkavammoja. Ehdotuksessa vahvistetaan, että tulevaisuudessa voidaan ottaa käyttöön muita EEVC:n testeille vaihtoehtoisia toimenpiteitä aktiiviset turvatoimenpiteet mukaan luettuina. Nämä vaihtoehtoiset toimenpiteet voitaisiin ottaa käyttöön heinäkuuhun 2004 mennessä toteutettavien soveltuvuusarviointien jälkeen, mikäli toimenpiteet tuottavat vähintään vastaavan suojavaikutuksen kuin EEVC:n testit. Muutetussa ehdotuksessa on 11 tarkistusta, joista 6 on uusia johdanto-osan kappaleita tai artikloja, jotka yleensä selventävät tai parantavat tekstiä. 3. Komission kanta parlamentin ehdottamiin tarkistuksiin 3.1. Yleiskuva Euroopan parlamentin tekemät tarkistukset ovat komission ehdotuksen mukaisia. Yleisesti ottaen ne selventävät tai jopa täsmentävät komission ehdottamaa tekstiä. Komissio hyväksyy kaikki tarkistukset, mutta se katsoo, että pieni toimituksellinen muutos oli välttämätön tarkistuksen 2 sanamuotoon. 3.2. Tarkistusten tarkastelu Tarkistus 1 (otsikko) Tarkistuksella 1 muutetaan direktiivin otsikkoa lisäämällä siihen sanat "ennen törmäystä ja". Tämä selventää, että direktiivi ei ainoastaan määritä passiivisia turvatoimenpiteitä (kuten jalankulkijoiden turvallisuuteen liittyviä toimenpiteitä törmäystilanteessa), vaan myös vahvistaa mahdollisten tulevien aktiivisten turvatoimenpiteiden lisäämisen (kuten toimenpiteet törmäyksen välttämiseksi ylipäätään). Tämä on hyväksyttävissä, sillä esittäessään teollisuudenalan jalankulkijoiden suojelua koskevan sitoumuksen Euroopan parlamentille ja neuvostolle komissio hyväksyi joukon aktiivisia ja passiivisia toimenpiteitä jalankulkijoiden turvallisuuden varmistamiseksi. Tarkistus 2--johdanto-osan 1 a kappale (uusi) Esittämällä tämän uuden johdanto-osan kappaleen parlamentti haluaa korostaa, että ehdotus on osa laajempaa sekä aktiivisten että passiivisten toimenpiteiden pakettia, josta on päätettävä pikaisesti jalankulkijoiden ja muiden loukkaantumiselle alttiiden tienkäyttäjien suojelun parantamiseksi tieliikenteen turvallisuutta koskevan toimintaohjelman mukaisesti. Komissio voi hyväksyä tämän tarkistuksen, sillä se on komission ehdotuksen linjauksen mukainen. Tarkistus viittaa kuitenkin "tulevaan" tieliikenteen turvallisuuden toimintaohjelmaan. Komissio katsoo tarpeelliseksi poistaa tarkistuksen 2 sanamuodosta sanan "tuleva", sillä komissio on tällä välin esittänyt 2. kesäkuuta 2003 antamassaan tiedonannossa (KOM(2003) 311 lopullinen) tieliikenneturvallisuuden eurooppalaisen toimintaohjelman. Tarkistus 3--johdanto-osan 3 kappale Johdanto-osan 3 kappaleen tarkistuksella korostetaan, että jalankulkijoiden turvallisuutta koskevan tehokkaan lähestymistavan tulisi perustua aktiivisten ja passiivisten toimenpiteiden yhdistämiseen. Tarkistuksella myös korostetaan, että EEVC:n testit ovat laajasti hyväksyttyjä. Kuten yllä on mainittu, komissio voi hyväksyä tämän tarkistuksen, sillä komissio kannattaa aktiivisten ja passiivisten toimenpiteiden yhdistämistä. Lisäksi tarkistus vastaa komission tunnustamaa linjaa, jonka mukaan EEVC:n suositukset ovat laajalti hyväksyttyjä tällä alalla. Tarkistus 4--johdanto-osan 3 a kappale (uusi) Esittämällä tämän uuden johdanto-osan kappaleen parlamentti haluaa varmistaa mahdollisuuden laajentaa direktiivin soveltamisalaa ajoneuvoihin, joiden suurin sallittu paino on enintään 3,5 tonnia, kun alkuperäinen ehdotus koskee vain ajoneuvoja, joiden suurin sallittu paino on enintään 2,5 tonnia. Komissio voi hyväksyä tämän tarkistuksen, sillä on järkevää selvittää, onko direktiivin soveltamisalan laajentaminen perusteltua. Tarkistus 5--johdanto-osan 3 b kappale (uusi) Tällä uudella johdanto-osan kappaleella parlamentti haluaa korostaa, että yhteisön, teollisuudenalan ja jäsenvaltioiden olisi sitouduttava laajempaan toimenpiteiden pakettiin, joiden osa direktiivi on, jalankulkijoiden ja muiden tienkäyttäjien turvallisuuden parantamiseksi. Toimenpiteet liittyvät sekä aktiiviseen että passiiviseen turvallisuuteen. Komissio voi hyväksyä tämän tarkistuksen, sillä se on komission ehdotuksen linjauksen mukainen. Tarkistukset 6 ja tarkistus 8--Johdanto-osan 4 kappale ja 5 artiklan 1 kohta Johdanto-osan 4 kappaleen ja 5 artiklan 1 kohdan tarkistuksilla parlamentti haluaa selventää, että komission toteuttaman soveltuvuusarvioinnin olisi sisällettävä EEVC:n testeille vaihtoehtoiset toimenpiteet, joiden todellisen vaikutuksen pitäisi olla vähintään sama. Tarkistuksilla selvennetään, että vaihtoehtoiset toimenpiteet voivat olla joko passiivisia toimenpiteitä tai aktiivisten ja passiivisten toimenpiteiden yhdistelmiä. Komissio voi hyväksyä nämä tarkistukset. Aktiivisten ja passiivisten toimenpiteiden yhdistäminen on yhdenmukainen teollisuudenalan sitoumuksen kanssa, johon komission ehdotus perustuu. Komissio katsoo, että tarkistuksen sanamuoto, jonka mukaan vaihtoehtoisten toimenpiteiden todellisen vaikutuksen pitäisi olla vähintään sama eikä "vähintään yhtä suojaavan vaikutuksen tuottavia toimenpiteitä" kuin EEVC:n testi, on asianmukainen, sillä se edellyttää, että vaihtoehtoisten toimenpiteiden tehokkuus on voitava osoittaa. Lisäksi 5 artiklan 1 kohtaa koskevalla tarkistuksella korostetaan, että riippumattomien asiantuntijoiden tulisi toteuttaa soveltuvuusarviointi ja sen olisi perustuttava käytännön testeihin ja riippumattomiin tieteellisiin tutkimuksiin. Komissio katsoo, että tämä tarkistus selventää tekstiä soveltuvuusarvioinnin osalta. Tarkistus 7--johdanto-osan 5 a kappale (uusi) Esittämällä tämän uuden johdanto-osan kappaleen parlamentti haluaa korostaa, että aktiivisen turvatekniikan kehittämistä on edistettävä. Komissio hyväksyy tämän tarkistuksen, sillä se on komission ehdotuksessa esittämän näkemyksen mukainen siitä, että teknologian odotetaan kehittyvän. Tarkistukset 9 ja 10--5 artiklan 1 a kohta (uusi) ja 5 artiklan 1 b kohta (uusi) Tarkistukset 9 ja 10 koskevat direktiivin toisen vaiheen vaatimusten muuttamisessa noudatettavaa menettelyä. Tarkistuksessa 10 parlamentti viittaa komitologiamenettelyyn tapauksissa, joissa mukautus rajoittuu vaihtoehtoisten passiivisten turvatoimenpiteiden käyttöönottoon. Sen sijaan jos soveltuvuusarvioinnin tuloksena otetaan käyttöön sekä aktiivisia että passiivisia turvatoimenpiteitä, tarkistus 9 edellyttää, että komissio noudattaa yhteispäätösmenettelyä. Komissio hyväksyy nämä tarkistukset, sillä ne selventävät menettelyä direktiivin muuttamisesta. Tarkistus 11 - 5 artiklan 2 kohta Parlamentti haluaa velvoittaa komission raportoimaan neuvostolle ja parlamentille viimeistään 1. huhtikuuta 2006 mennessä ja siitä lähtien joka toinen vuosi jalankulkijoiden suojelua koskevan alan kehityksen seurannan tuloksista. Komissio hyväksyy tarkistuksen, sillä siinä määritellään selkeästi velvoite raportoida lainsäätäjille. 4.3 Muutettu ehdotus EY:n perustamissopimuksen 250 artiklan 2 kohta huomioon ottaen komissio muuttaa ehdotustaan edellä esitetyn mukaisesti.